Karis se storie oor tienerseks Hoofstuk 9 Deel 1 – Finesse Meisie
Teen die middel van mei hou die skool die jaarlikse Meikarnaval, iets waarna almal altyd baie uitsien. Elke graadgroep bou dan 'n vlot met 'n tema wat teen mekaar kompeteer. Daar is altyd vurige debatte oor watter onderwerp vir die sierwaens gekies moet word, maar daar is 'n ongeskrewe reël dat dit lig en vrolik moet wees. Die onderwysers help altyd die graad agts en neges, maar die ouer kinders moet self oor die weg kom.
Hierdie jaar is daar 'n demper op Karis-hulle se Meikarnavalgees. Hoe gelukkig kan 'n mens wees, dink Karis sinies. Haar beste vriendin is swanger, haar suster huil haar oë uit haar kop oor haar liefde wat sy deur haar eie dommigheid verloor het, die verlore liefde vermy hulle soos die pes en gaan blykbaar nou uit met haar suster se gewese beste vriendin. Dan het sy nog 'n vriend wat geestelik stoei met die gedagte dat hy gay is. Die enigste ligpunt in haar lewe is Conrad, maar hy het sy eie bekommernis oor sy sussie. Uiteindelik begin die Meyergesin die rooi ligte sien met Lara en haar vriendekring.
'n Bietjie laat, dink Karis, maar liewer laat as nooit.
Conrad vertel dat Lara in haar eie wêreld rondsweef. 'n Mens kan duidelik sien sy is nie haarself nie en sy praat glo met niemand by die huis nie. Haar skoolwerk is in 'n toestand en sy het 'n vriend, Sam, wie se agtergrond en badgewoontes definitief onpeilbaar is. Lara verdra geen kritiek op dié vriend van haar nie. Sy raak buite haarself van woede as iemand iets durf sê.
Dalk is die karnaval net wat almal nodig het, dink Karis. Die kleure wat aan elke graadgroep toegeken word, word tydens die saalperiode deur die hoof, meneer De Kock, uit 'n groot swart hoed met pluime getrek. So, meen die onderwysers, kan die kinders nie kla dat party groepe bevoordeel word nie. Dit is klaar simbolies van die vreugdefees wat volg, sê hy. Groen, goud en wit is die graad twaalfs se kleure vir hierdie jaar. Die graad elfs is dol oor hulle kombinasie van rooi, swart en goud. Die graad tiens kry blou, silwer en wit, wat wonderlik kombineer. Die graad neges kla 'n bietjie oor hulle geel, maroen en goud, maar daar is mense soos Karis wat in haar gedagtes sien hoe mooi dit gaan lyk. Laastens kry die graad agts pers, pienk en wit, wat Karis hulle beny.
Die feit dat daar ook 'n leierpaar vir elke graad verkies word, lei tot groot opgewondenheid. Karl en Melé is die graad twaalfs se keuse en JD en Celia die graad elfs se leiers. Karis ken nie die ander grade se leiers goed nie, maar daar word oral oor die keuses gepraat. Die leierpaar loop gewoonlik voor die betrokke groep in die optog. Dan volg 'n vlagdraer en dan die res van die groep, die tromspelers en laaste die sierwa.
Die klere is belangrik. Daar word lank beplan aan 'n tema en patroon en baie vere en blinkers word gebruik. Die leiers dra spesiale klere.
Die hele week voor die karnaval bou almal saam aan die sierwaens. Daar is natuurlik groot geheimhouding oor hoe elke groep se sierwa lyk.
"Kom jy vanmiddag aan die sierwa bou, Karis?" vra Conrad net voor die laaste periode.
"Ja, ek bly sommer by die skool. Ek is min lus om huis toe en terug te stap," antwoord Karis.
"Dan bly ek ook en hou jou geselskap," bied Conrad aan.
"Dit sal cool wees as jy kan. Dis maar boring tot die ander kom!" sê Karis en klink bly.
Na skool wag Karis vir Conrad onder die boom voor die Engelse klas. Sy is bly hulle twee kry kans om 'n bietjie alleen te gesels. Alles is anders noudat Karl nie met hulle praat nie. Sy wens sy kan iets daaraan doen, maar miskien is dit tyd dat sy haar neus uit ander se moeilikheid hou, dink sy en kry lag vir haarself, want sy weet dit is 'n voorneme wat sy moeilik sal kan hou. Sy sien Conrad al van ver af aankom. Hoe aantreklik is hy nie, dink sy. Hy bly vir haar die oulikste van die Meyerboeties en hy is gelukkig die een wat nog haar vriend is.
"En as jy so by jouself staan en lag?" vra Conrad, wat haar van ver af dopgehou het.
"Mag ek nie met my maatjie vriendelik wees nie?" vra sy gemaak onskuldig.
"Is jy so bly om my te sien?" vra hy en sy sien in sy oë skitter duisend sterretjies.
"Maybe baby," sê Karis en flirt nou behoorlik.
Conrad buk af en soen haar.
"Haai, ken jy nie die skoolreëls nie? Weet jy wat is die straf vir fisiese kontak in jou skoolklere?" vra sy, maar haar oë blink opgewonde.
"Ag, ou bangie, wie sal ons tog nou sien en jy het daarvoor gevra, het jy nie?" sê Conrad en lag.
"Wat! Hoe kan jy so sê?" vra Karis skalks.
"Moet ek dit weer doen?" vra hy uitdagend. Sy tree half verskrik agteruit.
"Nee, Conrad, netnou sien iemand ons regtig en vertel nog vir jou ma ook!" keer Karis vinnig. Hulle begin oor skoolsake en hulle vriende praat.
"JD sê sy pa het belowe hy kan die een of ander tyd 'n paar van sy vriende saamnooi op die boot om te gaan visvang. Hy wil vir my en Karl nooi en ook vir jou en Mia. Dan nog 'n paar ander. Dink jy dit sal kan werk? Hy sê Inge sal moet bly. Sy sal dalk te naar word op die boot en dalk nog haar baba daar kry!" vertel Conrad en lag lekker.
"Julle is laf. Inge se baba kom eers in November. Maar julle is reg, dalk sal sy maklik seesiek word," sê Karis en vervolg: "Wat Karl en Mia betref, dalk kort hulle 'n dag in mekaar se geselskap. Na so 'n dag is een dalk vir die haaie gevoer of is hulle weer vriende. Moet net nie vir Anri saamnooi nie, dit gaan nie werk nie!"
"Kom ons begin solank werk aan ons sierwa. Dis nog ver van klaar af!" sê Conrad.
Ongeveer 'n halfuur nadat hulle begin werk het, kom die ander een vir een daar aan.
"Sal jy saam met my na die karnavaldans toe gaan of het jy al weer vir Mason of Ian ja gesê?" vra Conrad vir Karis as hulle weer 'n oomblik alleen saam is.